इस वादी दै मंझो-मंझ इक्क सिड़क बी ऐ जेह्‌की बक्ख-बक्ख नग्गरें गी अप्पूं-चें जोड़दी ऐ। धार रोड़ रावी पारा दा औंदी ते किशनपुर तवी थमां मोड़ कट्टी शिवालिक लंघी उधमपुर पुजदी। किशनपुर थंमा सिद्धी कटड़ा थमां अग्गे रियासी पुजदी ते अग्गें चंद्रभागा पार करी, अग्गें जाई संढरबनी थमां नशैह् रा जाई पुजदी। दूई कन्नै गै पौनी-भारख थमां शिवालिक गी टप्पी घने घने जाड़ें चा होंदी कालाकोट बिच्चें रजौरी पुजदी। एह् सिड़कां तौलियां गै बनी दियां न। इंदे करी लोकें दे पराने रिश्ते परती जुड़ी गे। कीजे ज्हारें ब’रें दे एह रस्ते मजूद हे ते रिश्ते कैम हे, बो, जिसलै रम्भ च मोटरें-लारियें दियां सिड़कां बनियां-मसलन, स्यालकोट जम्मू ते अग्गें कश्मीरा तोड़ी तां बड्डे नगर गै अप्पूं-चै जूड़े। भिरी निक्के नगरें गी इनें सिड़कें नै जोड़ेआ। शिवालिक बादी दा खेतर चौ जिलें च बंडोदा हा ते सिड़कां बड्डै नग्गरें च गै हियां, जिस करी मंझले तब्के दे रिश्तें च बी बड़ा फर्क पेई गेदा हा। शिवालिक बादी च सिड़कां बननै करीप रती नमें रिश्ते बी बनना लगी पे। मसलन, रियासी नग्गरै दे रिश्ते जित्थें नशैह्‌रा ते रजौरी च न, उत्थें गै उधमपुर, रामकोट, भड्डू-बलौर ते बसोह्‌ली तगर होई जारदे न ते डोगरा संस्कृति परती इक्क-मिक्क होई जारदी।